På fjerde retsmøde i sagen mod den 37-årige mand, som er tiltalt for drabet på Mia Skadhauge Stevn, var det retsmedicinerens tur til at vidne.

Et af de centrale punkter i dagens afhøring var, hvor høj en promille Mia Skadhauge Stevn havde den nat hun forsvandt efter en bytur i Jomfru Ane Gade. Ifølge retsmedicineren, har retskemikere været i stand til at fastslå, at hun har haft en promille på 1,78 ved dødstidspunktet. Ifølge Sundhed.dk begynder man allerede at få problemer med hukommelsen, når man rammer en promille på 1,5, mens du med en promille på 2 har større risiko for at blive bevidstløs. Alkohol i blodet Spørger man den tiltale, var hun blot "selskabeligt overrislet". Men ifølge offerets veninde, som hun var i byen med den aften, var hun "meget beruset" og har tidligere fået blackouts, når hun var fuld. Retsmedicineren har også set overvågningsvideoen af Mia Skadhauge Stevn fra Jomfru Ane Gade. Her vurderede han, at hun fremstod alkoholpåvirket. - Hun fremstår som mange af de andre i baggrunden på den video, siger han. Han forklarer, at kroppen ikke nedbryder alkohol, efter at man er død. Så man holder cirka den promille, man har haft. Promille er individuel Den tiltaltes forsvarer Mette Grith Stage spurgte under retsmødet til, om det er individuelt, hvordan man bærer en sådan promille. Og det bekræftede retsmedicineren. TV2 Nords reporter spurgte efter retsmødet forsvareren, hvorvidt den tiltaltes forklaring stemmer overens med retsmedicinerens vurdering af Mia Skadhauge Stevns alkoholpromille. - Det stemmer vel udmærket overens med min klients forklaring. Som retsmedicineren også sagde, så er det jo forskelligt, hvordan man bærer en promille på det niveau, fortalte hun. Din klient siger jo, at hun var lettere ”selskabelig overrislet”. Det er vel ikke en promille på 1,78? - Jeg ved ikke, hvordan du bærer din promille på 1,78. Jeg bærer den fint, sluttede Mette Grith Stage.